Év madara 2019 - Gólyatöcs - Európa madarai
Az év madara 2019-ben a gólyatöcs lett. Az alábbi cikkben bemutatom e madár jellemzőit
A gólyatöcs az Ó-és Újvilág trópusi és szubtrópusi tájain költ. Kelet-Ázsiában teljesen fekete formája él. A gólyatöcs a sekély vizet kedveli, nyílt partokkal, iszapos talajjal és ritkásan álló zsombékokkal. Megtelepszik éses-, brakk- és keserűvizeknél, de többnyire kerüli a tengerpartot. Magyarországon híg sertéstrágya-szikasztó tavaknál is költ. A Földközi-tenger térségében a lagúnák jellemző madara. A rizstermesztés terjedése az elárasztott földekkel új élőhelyet teremtett a gólyatöcs számára. Egyiptomban azok között az iszapos, falusi pocsolyák között él, ahol naponta bivalyok fürdenek. A gólyatöcs Közép-Európában jelenleg egyedül hazánkban költ rendszeresen.
A gólyatöcs rendszerint laza telepeken költ.Fészkeik a mocsár szárazabb részein, zsombékokon, előszeretettel lapos szigeteken vagy kis földnyelveken épülnek. Ellentétben a legtöbb partimadár otthonával, meglehetősen nagyok és gondosan építettek, és általában nem rejtik el őket. Az alépítmény egymásra rakott ágacskákból és lágyszárú növényekből áll és 6 cm magas is lehet. A csészét finomabb anyagok bélelik. A rendszerint 4 tojás olajzöld vagy hamuszürke alapon vörhenyesbarnán mintázott, hosszuk kb. 44 mm. Ahogy a partimadaraknál megszokott, hegyes végükkel befelé fordulva pihennek a fészekben. A költés sokáig elhúzódhat. Ha valaki a telep felé közeledik, valamennyi öreg madár felkel, és már néhány száz méterről, a betolakodó elé repülnek, hangosan kiáltoznak és többször is körberepülik. A kiskutya csaholására emlékeztető hangok éles “ket-ket-kit-ket”-tel adhatók vissza. Ezután a madarak biztos távolban leszállnak és tovább kiáltoznak. Röptük lassú és csapongó. Nyakukat közben kissé behúzzák, csőrüket rézsút lefelé irányítják, hosszú lábukat hátranyújtják. A fiókák ügyesen rejtőznek, kb. 4 hetes korukban kezdenek repülni.
Videó a gólyatöcsről:
Hang a gólyatöcsről:
http://www.europamadarai.hu/wp-content/uploads/2014/01/golyatocs.mp3
Európa madarai Copyright © 2013 - 2018 All Rights Reserved.